| "The Hindu Times"Oasis |
| --- |
| Singlen "The Hindu Times" kansikuva |
| Singlen tiedot |
|  Albumilta | *Heathen Chemistry* |
|  B-puoli | "Just Getting Older" |
|  Julkaistu | 15. huhtikuuta 2002 |
|  Formaatti | CD, vinyyli, digitaalinen lataus, suoratoisto |
|  Tekijä(t) | Noel Gallagher |
|  Tuottaja(t) | Oasis |
|  Tyylilaji | vaihtoehtorock, psykedeelinen rock |
|  Kesto | 03.48 |
|  Levy-yhtiö | Big Brother |
| Oasiksen muut singlet |
| "Sunday Morning Call"2000 | "The Hindu Times"2002 | "Stop Crying Your Heart Out"2002 |

**The Hindu Times** on brittiläisen rockyhtye Oasiksen kappale ja ensimmäinen single yhtyeen viidenneltä albumilta *Heathen Chemistry*. Se julkaistiin singlenä 15. huhtikuuta 2002, ja se nousi suoraan ykköseksi Britannian, Kanadan ja Italian listoilla. Kappaleesta tuli yhtyeen kuudes listaykkönen kotimaassaan Britannian singlelistalla.

Kappale on Noel Gallagherin kirjoittama, ja sen laulaa hänen veljensä Liam Gallagher. Kappaleelle kuvattiin edellisten singlejen tavoin musiikkivideo. Videolla ensiesiintymisensä tekevät yhtyeen uudet jäsenet kitaristi Colin "Gem" Archer ja basisti Andrew "Andy" Bell.

Kappaleen kuvaus
----------------

### Musiikillinen tyyli ja sanoitukset

|  |  |  |
| --- | --- | --- |
| "| "The Hindu Times" on oikea sanomalehti, mutta en tiedä mistä keksin sen [nimen]. En ole ikinä ollut Intiassa, joten en ole voinut ostaa numeroa. Olin varmasti nähnyt sen nimen jossain ja ajattelin, että tuo on loistava. | "|
| **– Noel Gallagher haastattelussa 2010.** |

"The Hindu Times" edustaa tyyliltään Oasikselle perinteistä rockia, ja siinä on lisäksi edellistä albumia, *Standing on the Shoulder of Giantsia* leimanneita vaikutteita psykedeelisestä rockista. Sen on sanottu palaavan yhtyeen alkuaikojen raaempaan ja yksinkertaisempaan rock-soundiin. Kappaleen kitarariffin on sanottu muistuttavan paljon Stereophonics-yhtyeen kappaletta "Same Size Feet" ja muun muassa Stereophonicsin keulakuva Kelly Jones on huomauttanut siitä.

Kappaleen nimellä ei ole mitään tekemistä sanoitusten kanssa, ja Noel Gallagherin mukaan sanoituksellakaan ei ole varsinaista merkitystä. Hänen mukaansa se "vain kuulostaa hyvältä". Noel on kertonut keksineensä kappaleen nimen t-paidasta, jonka hän oli nähnyt. Kappaleessa on myös yhtyeen aiemman singlen, "Champagne Supernovan" tavoin viittaus kannabiksen käyttöön ("and I get so high I just can’t feel it").

### Sävellys ja kappaleen rakenne

Ääninäyte"The Hindu Times"23 sekunnin pituinen näyte kappaleesta ensimmäisen kertosäkeen ja toisen säkeistön väliltä.Äänitiedostojen kuunteluohjeet

"The Hindu Times" on sävelletty H-duurissa, ja sen tahtilaji on 4/4. Kappaleen tempo on 114 iskua minuutissa (BPM). Kappaleessa kuullaan rockmusiikille tyypillisten Noel Gallagherin ja Gem Archerin soittamien sähkökitaroiden, Andy Bellin basson ja Alan Whiten rumpujen lisäksi Liam Gallagherin soittamaa tamburiinia. Kappaleen alussa ja lopussa on lyhyt pätkä mellotronia, jota soittaa yhtyeen aiemmallakin albumilla työskennellyt Paul Stacey.

Kappale alkaa noin 20 sekunnin introlla, jota seuraa ensimmäinen säkeistö. Sen jälkeen kappale vuorottelee kahden kertosäkeen ja yhden säkeistön välillä. Näitä seuraa lyhyt välisoitto, joka painottaa etenkin Noel Gallagherin soittamaa kitarariffiä. Lopuksi kappale siirtyy kolmannen kertosäkeen kautta outroon. Albumijulkaisulla "The Hindu Times" on liitetty seuraavaan kappaleeseen, "Force of Natureen" siten, että ensimmäisen kappaleen loppu on sama kuin seuraavan alku.

Kappaleessa laulun esittää Liam Gallagher, jonka ääniala on asteikolla A4 – F#5. Taustalaulun kappaleessa esittää Noel Gallagher.

Kappaleen rakenne:

1. Intro (0.00 – 0.23)
2. Ensimmäinen säkeistö (0.23 – 0.41)
3. Ensimmäinen kertosäe (0.41 – 1.22)
4. Toinen säkeistö (1.22 – 1.43)
5. Toinen kertosäe (1.43 – 2.25)
6. Väliosa/kitarasoolo (2.25 – 2.46)
7. Kolmas kertosäe (2.46 – 3.28)
8. Outro (3.28 – 3.48)

Julkaisu
--------

Kappale soitettiin ensimmäistä kertaa syksyllä 2001 Oasiksen kuusiosaisella "Noise and Confusion" -kiertueella. Singlenä se julkaistiin 15. huhtikuuta 2002, noin kaksi kuukautta ennen *Heathen Chemistry* -albumia.

Single julkaistiin alun perin CD-levynä ja vinyylinä. Seitsemän tuuman vinyylijulkaisu sisältää B-puolenaan kappaleen "Just Getting Older". 12 tuuman vinyylille ja CD:lle lisättiin myös toinen B-puoli, "Idler’s Dream". Yhtye julkaisi myös kappaleen ensimmäistä kertaa DVD-singlenä. DVD-julkaisu sisältää kappaleen musiikkivideon lisäksi demoversion "The Hindu Timesista". Demoversion sanoitukset ovat erilaiset ja siinä lauluosuudet esittää Liam Gallagherin sijaan hänen veljensä Noel. DVD:llä on myös Dick Carruthersin ohjaama, noin 10 minuutin pituinen dokumentti vuoden 2001 "Noise and Confusion" -kiertueesta.

"The Hindu Times" sisältyi vuonna 2010 julkaistulle *Time Flies... 1994–2009* -kokoelma-albumille. Kappale on julkaisunsa jälkeen tullut saataville digitaalisena latauksena muun muassa iTunes-palveluun ja suoratoistopalveluihin, kuten Spotifyhyn, Deezeriin ja Apple Musiciin.

Musiikkivideo
-------------

Kuvakaappaus musiikkivideosta. Vasemmalla mikrofonitelineen takana laulaja Liam Gallagher, oikealla kitaristit Noel Gallagher ja Gem Archer, sekä basisti Andy Bell.
Kappaleen musiikkivideo julkaistiin singlen kanssa 15. huhtikuuta 2002. Video on mustavalkoinen, ja siinä yhtye esittää kappaleen studion lavalla. Videossa näkyy useita lyhyitä pätkiä, jotka esittävät röntgenkuvauksen läpi näkyviä luurankoja. Videon alussa Liam juo maitoa, ja videossa esiintyy useampia maitopulloja. Yhdessä videon kohtauksessa esiintyy nainen tanssimassa huumeidenvastainen D.A.R.E.-paita yllään.

Musiikkivideon on ohjannut Andrew "W.I.Z." Whiston, ja se kuvattiin huhtikuussa 2002 tunnetulla Abbey Road -studiolla Lontoossa. Videon tuotannosta vastasi Oil Factory Inc. -tuotantoyhtiö. Video julkaistiin kuusi vuotta myöhemmin, helmikuussa 2008, videopalvelu YouTubessa.

### Videon tuotanto

* Ohjaaja: Andrew "W.I.Z." Whiston
* Tuotantoyhtiö: Oil Factory Inc.

Vastaanotto ja kaupallinen menestys
-----------------------------------

"The Hindu Times" sai ilmestyessään pääosin positiivisen vastaanoton. *The Guardianin* ja Sputnikmusicin arvostelijat olivat kriittisiä *Heathen Chemistry* -albumia kohtaan, mutta mainitsivat "The Hindu Timesin" olevan sen kohokohtia. *PopMatters*-lehdessä kommentoitiin myös kappaleen olevan selvästi albumin paras.

*Soundi*-lehden Vesa Sirén ei arvostelussaan kehunut kappaletta erityisemmin ja sanoi, että se "olisi kelvannut *Definitely Maybe* -levyllä vain täytepalaksi." Brittiläisen *NME*-lehden Jason Fox sanoi kappaleen sanoitusten "I do believe I got flair / I got speed and I walk on air" olevan sekavat, mutta kommentoi sen olevan yhtyeen paras singlejulkaisu sitten vuoden 1997 singlen "D’You Know What I Mean?".

Kappale nousi suoraan ykköseksi Britannian, Kanadan ja Italian listoilla. Kappaleesta tuli yhtyeen kuudes listaykkönen kotimaassaan Britannian singlelistalla, mutta se pysyi kärjessä vain yhden viikon. Se menestyi myös hyvin Irlannissa, Espanjassa ja Norjassa, joissa se ylsi kolmeen myydyimmän joukkoon. "The Hindu Times" oli Britanniassa 2002 loppuun mennessä vuoden 43. myydyin single ja Kanadassa 24. myydyin single. Suomen virallisella listalla sen paras sijoitus oli viides, ja se oli listalla yhteensä viisi viikkoa. Single ylsi kymmenen joukkoon myös Tanskassa ja Japanissa.

Kunnianosoitukset
-----------------

Vuonna 2011 brittiläinen musiikkilehti *NME* valitsi "The Hindu Timesin" 143. sijalle listassaan, joka sisälsi 150 parasta kappaletta vuosilta 1996–2011. Artikkelin kirjoittaja Rebecca Schiller kommentoi kappaleen olevan "klassista Oasiksen lauluntekoa parhaimmillaan". Vuonna 2010 brittiläinen XFM-radiokanava sijoitti sen 849. parhaaksi kappaleeksi listassaan kaikkien aikojen tuhannesta parhaasta kappaleesta.

Kappale oli alun perin tarkoitus soittaa Lontoon kesäolympialaisten 2012 avajaisseremoniassa sisäänmarssin aikana. Soittolistaan kuului myös Oasiksen kappale "Wonderwall", mutta aikataulun muutosten vuoksi kumpaakaan kappaletta ei ehditty soittaa.

Kappaleet
---------

Kaikki kappaleet säveltänyt ja sanoittanut Noel Gallagher.

### CD-levy ja 12″ vinyylijulkaisu

|  |
| --- |
| Nro | Nimi | Laulu | Kesto |  |
| 1. | The Hindu Times | Liam Gallagher | 3.53 |
| 2. | Just Getting Older | Noel Gallagher | 3.17 |
| 3. | Idler’s Dream | N. Gallagher | 2.57 |

### 7″ vinyylijulkaisu

|  |
| --- |
| Nro | Nimi | Laulu | Kesto |  |
| 1. | The Hindu Times | L. Gallagher | 3.53 |
| 2. | Just Getting Older | N. Gallagher | 3.17 |

### DVD-julkaisu

|  |
| --- |
| Nro | Nimi | Laulu | Kesto |  |
| 1. | The Hindu Times | L. Gallagher | 3.53 |
| 2. | The Hindu Times (Demo-versio) | N. Gallagher | 4.32 |
| 3. | 10 Minutes of Noise and Confusion - Part One |  | 9.26 |

Kokoonpano ja henkilöstö
------------------------

Kappaleen musiikkivideo kuvattiin Abbey Road -studiolla, Lontoossa.
### Yhtye

* Liam Gallagher – laulu, tamburiini
* Noel Gallagher – kitara, taustalaulu
* Gem Archer – kitara
* Andy Bell – basso
* Alan White – rummut

### Tuotanto

* Tuottaja: Oasis
* Miksaaja: Mark "Spike" Stent
* Tekniikka: Jan "Stan" Kybert
* Mellotron: Paul Stacey
* Kansitaide: Simon Halfon ja Noel Gallagher (suunnittelu), Barry Dawson (valokuva)

### 10 Minutes of Noise and Confusion -dokumentti

* Ohjaaja: Dick Carruthers
* Tuottaja: Dick Carruthers
* Leikkaaja: Henry Stein

Lähteet:

Listasijoitukset
----------------

| Lista | Paras sijoitus |
| --- | --- |
| Australia Australian ARIA Charts -lista | 22. |
| Iso-Britannia Britannian singlelista | 1. |
| Kanada Canadian Singles Chart | 1. |
| Espanja Espanja PROMUSICAE-singlelista | 2. |
| Irlanti Irlannin singlelista | 2. |
| Italia Italian FIMI-singlelista | 1. |
| Japani Japanin Oricon-singlelista | 9. |
| Portugali Portugalin AFP-singlelista | 15. |
| Saksa Saksan GfK-singlelista | 30. |
| Suomi Suomen virallinen lista | 5. |
| Ruotsi Sverigetopplistan (Ruotsi) | 13. |
| Sveitsi Swiss Music Charts (Sveitsi) | 15. |
| Tanska Tanskan Hitlisten-singlelista | 7. |
| Norja VG-lista (Norja) | 3. |
| Itävalta Ö3 Austria Top 40 (Itävalta) | 29. |
|

Listasijoitusten lähde:

Julkaisuhistoria
----------------

| Maa | Levy-yhtiö | Formaatti | Kataloginumero | Julkaistu |
| --- | --- | --- | --- | --- |
| Iso-Britannia Britannia | Big Brother | vinyyli | RKID 23 | 15. huhtikuuta 2002 |
| Euroopan unioni Eurooppa | Helter Skelter | CD-levy | HES 672541 | 2002 |
| Japani Japani | Epic | CD | EICP 10 | 24. huhtikuuta 2002 |
| Meksiko Meksiko | PRCD 98601 | 2002 |
| Argentiina Argentiina | Helter Skelter | CD | 2-672541 | 2002 |

Julkaisuhistorian lähde:

Lähteet
-------

1. 1 2 3  Oasis – The Hindu Times Lyrics *Genius*. Viitattu 22.11.2017. (englanniksi)
2. 1 2 3 4 5  Oasis - The Hindu Times *Top40Charts*. Viitattu 21.11.2017. (englanniksi)
3. ↑  The Hindu Times - 'Time Flies... 1994-2009' Clip *YouTube*. Viitattu 21.11.2017.
4. 1 2  Oasis: Your views *BBC*. Viitattu 22.11.2017. (englanniksi)
5. 1 2  Oasis : Heathen Chemistry *NME*. Viitattu 22.11.2017. (englanniksi)
6. ↑  Oasis Turn To Heathens, Hedonism For Inspiration On New LP *MTV*. Viitattu 22.11.2017. (englanniksi)
7. ↑  OASIS – "The Hindu Times" *FreakyTrigger*. Viitattu 22.11.2017. (englanniksi)
8. ↑  Stereophonics’ Jones Says Oasis Copied Guitar Riff *Rockdirt*. Viitattu 22.11.2017. (englanniksi)
9. 1 2 3  The Hindu Times by Oasis Songfacts *Songfacts*. Viitattu 21.11.2017. (englanniksi)
10. 1 2  Oasis "The Hindu Times" Guitar Tab in B Major *Musicnotes*. Viitattu 22.11.2017. (englanniksi)
11. ↑  BPM for 'The Hindu Times' by 'Oasis' *Song BPM*. Viitattu 22.11.2017. (englanniksi)[vanhentunut linkki]
12. 1 2 3 4  Oasis (2) - The Hindu Times (CD) at Discogs *Discogs*. Viitattu 21.11.2017. (englanniksi)
13. ↑  Oasis Tour Statistics:10 Years of Noise and Confusion *Setlist.fm*. Viitattu 21.11.2017. (englanniksi)
14. 1 2  Oasis (2) - The Hindu Times (DVD) at Discogs *Discogs*. Viitattu 21.11.2017. (englanniksi)
15. ↑  Oasis - Time Flies... 1994–2009 Lyrics and Tracklist *Genius*. Viitattu 22.11.2017. (englanniksi)
16. ↑  The Hindu Times, a song by Oasis on Spotify *Spotify*. Viitattu 22.11.2017. (englanniksi)
17. ↑  Oasis - The Hindu Times - Listen on Deezer *Deezer*.  Arkistoitu 5.4.2019. Viitattu 22.11.2017. (englanniksi)
18. ↑  The Hindu Times - Single by Oasis on Apple Music - iTunes *Apple*. Viitattu 22.11.2017. (englanniksi)
19. 1 2  Oasis - The Hindu Times (Official Video) *YouTube*. Viitattu 21.11.2017.
20. ↑  Oasis: The Hindu Times (Video 2002) *IMDb*. Viitattu 21.11.2017. (englanniksi)
21. ↑  CD of the week: Oasis: Heathen Chemistry *The Guardian*. Viitattu 21.11.2017. (englanniksi)
22. ↑  Oasis - Heathen Chemistry (album review 4) *Sputnikmusic*. Viitattu 21.11.2017. (englanniksi)
23. ↑  The Flipside #1: Oasis' 'Heathen Chemistry' Turns 15 *PopMatters*. Viitattu 22.11.2017. (englanniksi)
24. ↑  OASIS: Heathen Chemistry *Soundi*. Viitattu 22.11.2017.
25. ↑  Canada Top 40 / Year-End Chart *Top40Charts*. Viitattu 21.11.2017. (englanniksi)
26. ↑  150 Best Tracks Of The Past 15 Years *NME*. Viitattu 21.11.2017. (englanniksi)
27. ↑  XFM Presents The Top 1000 Songs Of All Time *XFM*. Viitattu 21.11.2017. (englanniksi)
28. ↑  London 2012 Olympics: the full musical playlist for the Olympic opening ceremony *The Telegraph*. Viitattu 21.11.2017. (englanniksi)
29. ↑  Sporty Spice Upset By Lack Of Spice Girls On Leaked Olympic Playlist *Deadspin*. Viitattu 21.11.2017. (englanniksi)
30. ↑  Hindu Times - Oasis - Songs, Reviews, Credits *AllMusic*. Viitattu 21.11.2017. (englanniksi)


|  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Oasis |
| --- |
|  |
| 
* Liam Gallagher
* Noel Gallagher
* Paul "Guigsy" McGuigan
* Paul "Bonehead" Arthurs
* Tony McCarroll
* Alan White
* Gem Archer
* Andy Bell
* Zak Starkey
* Chris Sharrock

 |
|  |
| Studioalbumit | 
* *Definitely Maybe*
* *(What’s the Story) Morning Glory?*
* *Be Here Now*
* *Standing on the Shoulder of Giants*
* *Heathen Chemistry*
* *Don’t Believe the Truth*
* *Dig Out Your Soul*

 |
|  |
| Livealbumit | 
* *Familiar to Millions*
* *Live from The Roundhouse*

 |
|  |
| Kokoelmat | 
* *The Masterplan*
* *Stop the Clocks*

 |
|  |
| Singlet | * "Supersonic"
* "Shakermaker"
* "Live Forever"
* "Cigarettes & Alcohol"
* "Whatever"
* "Some Might Say"
* "Roll with It"
* "Morning Glory"
* "Wonderwall"
* "Don’t Look Back in Anger"
* "Champagne Supernova"
* "D’You Know What I Mean?"
* "Stand by Me"
* "All Around the World"
* "Don’t Go Away"
* "Go Let It Out"
* "Who Feels Love?"
* "Sunday Morning Call"
* "The Hindu Times"
* "Stop Crying Your Heart Out"
* "Little by Little / She Is Love"
* "Songbird"
* "Lyla"
* "The Importance of Being Idle"
* "Let There Be Love"
* "Stop the Clocks"
* "Lord Don’t Slow Me Down"
* "The Shock of the Lightning"
* "I’m Outta Time"
* "Falling Down"
 |
|  |
| Videoalbumit | 
* *Live by the Sea*
* *...There and Then*
* *Familiar to Millions DVD*
* *Definitely Maybe – The DVD*
* *Lord Don’t Slow Me Down*

 |
|  |
| Liittyvät artikkelit | 
* Diskografia
* Kappaleet

 |

 |